บอร์ด AOT อนุมัติแผนขยาย 6 ท่าอากาศยาน กว่า 2 แสนลบ. หวังรองรับผู้โดยสาร
บอร์ด AOT อนุมัติแผนขยาย 6 ท่าอากาศยานระยะ 10 ปี (59-68) กว่า 2 แสนลบ. หวังรองรับผู้โดยสาร 200 ล้านคน
22 ก.พ. 2560

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOTหรือ ทอท. เปิดเผยว่า คณะกรรมการบริษัทมีมติเห็นชอบแผนแม่บทการพัฒนาท่าอากาศยานสุวรรณภูมิ ท่าอากาศยานดอนเมือง ท่าอากาศยานเชียงใหม่ ท่าอากาศยานแม่ฟ้าหลวงเชียงราย ท่าอากาศยานหาดใหญ่ และท่าอากาศยานภูเก็ต ในช่วง 10 ปี ช่วงงบประมาณปี 59-68 ซึ่งเป็นแผนระยกลาง งบลงทุนรวม 2.2 แสนล้านบาท หลังจากนี้เสนอกระทรวงคมนาคมพิจารณา ก่อนนำเสนอคณะรัฐมนตรี (ครม.)  
ทั้งนี้ แผนการขยายท่าอากาศยานดังกล่าวจะทำให้สามารถรองรับผู้โดยสารได้ถึง 200 ล้านคน จากสิ้นปี 58 รองรับได้ 83.5 ล้านคน และในปี 59 รองรับได้เพิ่มอีก 21 ล้านคน จากการขยายท่าอากาศยานดอนเมือง และ ท่าอากาศยานภูเก็ต โดยแผนดังกล่าว ทอท.ได้ดำเนินการไปก่อนบางส่วนแล้ว
ส่วนแผนระยะยาว ระยะเวลา 20 ปี ช่วงปี 59-78 กำหนดกรอบวงเงินรวมประมาณ 4 แสนล้านบาท โดยจะเพิ่มงานก่อสร้างอาคารผู้โดยสารด้านทิศใต้ และอาคารแซทเทิลไลท์ รวมวงเงิน 2 แสนล้านบาท ของท่าอากาศยานสุวรรณภูมิ ที่จะดำเนินการหลังปี 68 โดยสามารถรองรับผู้โดยสารได้เพิ่มอีก 40 ล้านคน